J. Baška, minister obrany SR: (2010-03-04):
Vážené pani poslankyne, vážení páni poslanci, otázke zrušenia vojenského obvodu Javorina venujeme na ministerstve obrany patričnú pozornosť a postupujeme v zmysle uložených úloh. Osobne som vydal pokyny zodpovedným funkcionárom k splneniu úlohy, ktorou je predloženie návrhu nariadenia vlády o zrušení vojenského obvodu Javorina do troch mesiacov od nadobudnutia účinnosti novely zákona o obecnom zriadení. Termín splnenia tejto úlohy je 30. jún 2010 vzhľadom na to, že novelizovaný zákon o obecnom zriadení nadobudne a predpokladá sa účinnosť 1. apríla 2010. Tú istú otázku ste opakovane položili aj predsedovi vlády Slovenskej republiky, ktorý vám na túto otázku odpovedal. Takže v časti mojej odpovede budete počuť opakovane niektoré informácie. Podľa ustanovenia § 2d zákona o obecnom zriadení odo dňa vyhlásenia referenda volieb do Národnej rady Slovenskej republiky, volieb prezidenta Slovenskej republiky alebo ľudového hlasovania o jeho odvolaní, volieb do orgánov územnej samosprávy, hlasovania obyvateľov obce alebo sčítania obyvateľov, domov a bytov nemožno až do ich vykonania rozhodnúť, opakujem, rozhodnúť o územnej zmene, určiť alebo zmeniť názov obce, alebo jej časti, určiť názov ulice alebo iného verejného priestranstva, ani rozhodnúť o zmene číslovania stavieb. Keďže rozhodovanie o územnej zmene je aj nariadenie vlády o zrušení vojenského obvodu Javorina a rozdelenie jeho územia do katastrálnych území susedných obcí, existuje teda legislatívna prekážka, kedy vláda Slovenskej republiky nemôže v termíne od 1. februára 2010, to bol termín vyhlásenia volieb do Národnej rady, do 12. júna 2010 termín konania volieb do Národnej rady rozhodnúť o zrušení vojenského obvodu Javorina. Na ozrejmenie zložitosti problematiky zrušenia vojenského obvodu Javorina v tomto období je potrebné uviesť nasledovné. Vláda Slovenskej republiky podľa zákona o vojenských obvodoch na návrh Ministerstva obrany Slovenskej republiky a so súhlasom dotknutých obcí rozhoduje o zriadení, zmenách hraníc a o zrušení vojenských obvodov na území Slovenskej republiky. Podľa uznesenia vlády Slovenskej republiky č. 548/2002 vláda Slovenskej republiky uložila ministrovi obrany v termíne do 30. júna 2006 pripraviť a vláde predložiť návrh nariadenia o zrušení Vojenského obvodu Javorina k 31. decembru 2006. Zároveň mal materiál obsahovať návrh na rozdelenie územia rušeného vojenského obvodu do katastrálnych území susedných obcí. Túto úlohu ministerstvo obrany v roku 2006 splnilo a návrh na zrušenie vojenského obvodu Javorina k 31. 12. 2006 pripravilo, avšak k rozhodovaniu o zrušení vojenského obvodu nedošlo z nasledovných dôvodov, ktoré Ministerstvo obrany Slovenskej republiky, ani vláda Slovenskej republiky nemohla ovplyvniť. Ide o nasledovné dôvody. Počas finálnej prípravy návrhu nariadenia vlády o zrušení vojenského obvodu v roku 2006 došlo k skráteniu tretieho volebného obdobia a k vyhláseniu predčasných volieb do Národnej rady Slovenskej republiky. Národná rada Slovenskej republiky na svojej poslednej schôdzi v treťom volebnom období, to bolo v roku 2006, schválila novelu zákona o obecnom zriadení, ktorá obsahovala ustanovenia, ktoré mali dopad na rušenie Vojenského obvodu Javorina. Ustanovenia uvedenej novely zákona o obecnom zriadení boli v roku 2006 generálnym prokurátorom napadnuté na Ústavnom súde Slovenskej republiky. Ústavný súd Slovenskej republiky podnet generálneho prokurátora prijal a ešte v roku 2006 pozastavil účinnosť ustanovení, ktoré mali priamy vplyv na proces zrušenia vojenského obvodu Javorina, a týmto bol proces zrušenia vojenského obvodu pozastavený až do doby konečného rozhodnutia Ústavného súdu Slovenskej republiky. V decembri 2009 Ústavný súd Slovenskej republiky definitívne rozhodol o sporných ustanoveniach zákona o obecnom zriadení a vyhlásil, že sú v rozpore s Ústavou Slovenskej republiky. Zároveň zaviazal zákonodarcu, aby ustanovenia dal do súladu s Ústavou Slovenskej republiky v termíne do 6 mesiacov od nadobudnutia právoplatnosti jeho rozhodnutia. Národná rada Slovenskej republiky dňa 9. februára 2010 a následne po vrátení prezidentom Slovenskej republiky opätovne dňa 2. marca 2010 schválila novelu zákona o obecnom zriadení, ktorá okrem iného zrušila aj ustanovenia, ktoré Ústavný súd Slovenskej republiky označil ako protiústavné a ktoré mali dopad na rušenie vojenského obvodu Javorina. Účinnosť tejto novely je schválená dňom 1. apríla 2010. Podľa rozhodnutia vlády Slovenskej republiky z 27. septembra 2006 má ministerstvo obrany predložiť návrh nariadenia vlády o zrušení vojenského obvodu Javorina do troch mesiacov od nadobudnutia účinnosti novely zákona o obecnom zriadení. Na záver chcem ešte uviesť na pravú mieru niektoré tvrdenia, ktoré sa v poslednej dobe objavili v médiách. Konkrétne ide o obavy o vrátenie pozemkov pôvodným vlastníkom. Chcem zdôrazniť, že zrušenie vojenského obvodu Javorina nemá žiadny vplyv na vydávanie reštitučných nárokov. Vlastníci sa boja, že prídu o vlastníctvo pôvodných parciel, čo nie je pravda. Listy vlastníctva sa im vydávajú na pôvodné parcely a uzatvárajú sa s nimi v prvom rade dohody o sporných nárokoch oprávnených osôb v súvislosti s uplatňovaním reštitučných nárokov a následne nájomné zmluvy na iné parcely v takej istej rozlohe a na okraji priestoru, aby mali uľahčený prístup a obhospodarovala sa súvislá plocha. Svoje vlastné pozemky si môžu po dohode so správcom chodiť pravidelne kontrolovať. Riešeniu reštitučných nárokov venujeme maximálne úsilie a prijali sme viacero opatrení na urýchlenie procesu riešenia oprávnených žiadostí pôvodných vlastníkov. Ako dôkaz uvediem niekoľko čísiel. Celkový počet oprávnených osôb bol 8 166. K 31. januáru 2010 boli vydané nehnuteľnosti 5 638 oprávneným osobám,   t. j. takmer 70 %. K urýchleniu tohto procesu sa v rámci ministerstva obrany 1. februára 2006 zriadil odbor na riešenie reštitučných nárokov s tabuľkovým počtom 10 ľudí. Po vyhodnotení postupu a vzhľadom na zložitosť riešenej problematiky sme od 1. októbra 2007 rozšírili tento odbor na 15 miest. Nakoniec spomeniem povolenie vstupu do vojenského obvodu. Vstup je riešený v zmysle § 9 ods. 2 zákona č. 281/1997 o vojenských obvodoch v znení neskorších predpisov. Oprávneným osobám, ktoré sa preukážu listom vlastníctva, sa vydá povolenie na vstup do vojenského obvodu a vstup majú voľný. Ďakujem za pozornosť.